CELEX: 32013D0116
Language: bg
Date: 2013-03-05 00:00:00
Title: 2013/116/ЕС: Решение за изпълнение на Съвета от 5 март 2013 година за предоставяне на разрешение на Кралство Нидерландия да приложи мярка за дерогация от член 193 от Директива 2006/112/ЕО относно общата система на данъка върху добавената стойност

7.3.2013   
            
            
               BG
            
            
               Официален вестник на Европейския съюз
            
            
               L 64/4
            
         РЕШЕНИЕ ЗА ИЗПЪЛНЕНИЕ НА СЪВЕТА
   от 5 март 2013 година
   за предоставяне на разрешение на Кралство Нидерландия да приложи мярка за дерогация от член 193 от Директива 2006/112/ЕО относно общата система на данъка върху добавената стойност
   (2013/116/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писма, заведени в Комисията на 12 юли 2012 г. и на 4 октомври 2012 г., Кралство Нидерландия поиска разрешение да въведе специална мярка за дерогация от член 193 от Директива 2006/112/ЕО по отношение на лицето — платец на данъка върху добавената стойност (ДДС).
            
         
               (2)
            
            
               В съответствие с член 395, параграф 2 от Директива 2006/112/ЕО с писмо от 17 октомври 2012 г. Комисията информира останалите държави членки за отправеното от Кралство Нидерландия искане. С писмо от 19 октомври 2012 г. Комисията съобщи на Кралство Нидерландия, че разполага с пълната информация, необходима според нея за разглеждане на искането.
            
         
               (3)
            
            
               Съгласно член 193 от Директива 2006/112/ЕО лице — платец на ДДС, е по принцип данъчно задълженото лице, което доставя стоките или услугите. Целта на дерогацията, поискана от Кралство Нидерландия, е при дадени обстоятелства получателят на доставката на някои стоки да е и платец на ДДС по отношение на определени продукти, а именно мобилни телефони, устройства с интегрални схеми, конзоли за видеоигри и преносими персонални компютри.
            
         
               (4)
            
            
               Според Кралство Нидерландия значителен брой търговци на такива продукти участват в дейности с цел измама, като извършват продажба на тези продукти, без да заплащат ДДС на данъчните органи. Техните клиенти обаче имат право на приспадане на ДДС, тъй като разполагат с редовна фактура. В най-крайните случаи стоките се доставят неколкократно, без да се плаща ДДС (схема „верижна измама“). В този контекст нидерландската служба за данъчни разследвания констатира изместване от измамите с мобилни телефони и устройства с интегрални схеми към такива с конзоли за видеоигри и преносими персонални компютри.
            
         
               (5)
            
            
               Като се определя получателят на стоките за лице — платец на ДДС, с дерогация от член 193 от Директива 2006/112/ЕО би се премахнала възможността за извършване на тази форма на укриване на данъци.
            
         
               (6)
            
            
               За да гарантира ефективното действие на дерогацията и да не позволи изместването на действията по укриване на данъци към търговията на дребно или към други продукти, Кралство Нидерландия следва да въведе подходящи изисквания за контрол и отчетност. В допълнение към това минималният праг на облагаемата сума следва да намали риска от изместване на измамите към сектора на търговията на дребно.
            
         
               (7)
            
            
               Разрешението следва да има много кратък срок на валидност, тъй като продължава да съществува неяснота, по-специално по отношение на възможното въздействие на механизма за самоначисляване върху функционирането на системата на ДДС в прилагащите го или в други държави членки. Крайната дата на валидност на разрешението съвпада с датата на изтичане на сходните дерогации, разрешени по отношение на мобилни телефони и устройства с интегрални схеми, така че да се даде възможност за разработване на по-пълна и по-хармонизирана политика за борба с измамите в бъдеще.
            
         
               (8)
            
            
               Дерогацията няма да окаже отрицателно въздействие върху формираните от ДДС собствени ресурси на Съюза,
            
         ПРИЕ НАСТОЯЩОТО РЕШЕНИЕ:
   Член 1
   Чрез дерогация от член 193 от Директива 2006/112/ЕО на Кралство Нидерландия се разрешава да определи за лице — платец на ДДС, данъчно задълженото лице, на което се доставят следните стоки:
   
               а)
            
            
               мобилни телефони, които са устройства, изработени или приспособени за употреба във връзка с лицензирана мрежа и работещи на определени честоти, независимо дали имат или нямат друга употреба;
            
         
               б)
            
            
               устройства с интегрални схеми, като микропроцесори и централни процесори, преди интегрирането им в продукти, предназначени за крайния потребител;
            
         
               в)
            
            
               конзоли за игри, които поради своите характеристики и основни функции са предназначени за видеоигри и други компютърни игри, независимо дали имат или нямат друга употреба;
            
         
               г)
            
            
               преносими компютри и таблети.
            
         Дерогацията се прилага по отношение на доставките на стоки, при които облагаемата сума е равна на или по-голяма от 10 000 EUR.
   Член 2
   Дерогацията, предвидена в член 1, зависи от условието Кралство Нидерландия да въведе подходящи и ефективни изисквания за контрол и отчетност по отношение на доставящите стоките данъчно задължени лица, за които се отнася прилагането на механизма за самоначисляване на ДДС съгласно настоящото решение.
   Член 3
   Настоящото решение влиза в сила в деня на нотифицирането му.
   Срокът на действие на настоящото решение изтича на 31 декември 2013 г. или, ако второто събитие настъпи по-рано — в деня на влизане в сила на правилата на Съюза, които позволяват на всички държави членки да приемат такива мерки за дерогация от член 193 от Директива 2006/112/ЕО.
   Член 4
   Адресат на настоящото решение е Кралство Нидерландия.
   
      Съставено в Брюксел на 5 март 2013 година.
      
         
            За Съвета
         
         
            Председател
         
         M. NOONAN
      
   
   
      (1)  ОВ L 347, 11.12.2006 г., стр. 1.